
El RIU

Per la terra s’arrossega

com una serp argentada.

es caragola entre roques,

i fa via per la plana

D’aquell aiguall, cada gota

és una vida que passa.

Tranquil se’n riu, enraona,

i escumeja en la cascada.

Canta alegre el moliner,

tot molent del blat la grana.

Dia i nit, com remoregen

l’aigua del riu i la mola.

Passa llepant els poblats

i s’abraça a la muntanya.

De quan en quan ponts de ferro,

donen pas per cada banda.

Son sivelles que subjecten

cada vorera germana.

ENRIC SOLER I GODES

I el cel és blau (1933)

INTRODUCCIÓ

El castellonenc Enric Soler i Godes (1903-1993), mestre i poeta, premi de les Lletres Valencianes, publicà el 1933 I el cel és blau, un recull poètic on inclou un poema dedicat a un riu mediterrani. La cadència, la sonoritat i la composició visual en forma de cal·ligrama ens suggereix la circulació de l’aigua per la llera fluvial. El riu del pedagog de la Plana conjuga l’estat natural i indòmit amb l’ús humà de les seues aigües. És un corrent natural d’aigua que «es caragola entre roques, / i fa via per la plana», alhora que «canta alegre el moliner, / tot molent del blat la grana». És, doncs, un riu amb uns trets ambientals que és usat per les comunitats humanes.

Aquest llibre també es mou entre les funcions ambientals i els usos socials del riu Vinalopó al llarg de la història, en particular en la modernitat del feudalisme tardà i del capitalisme primerenc. Tot seguit plantege la necessitat d’un enfocament de la història en el context de la crisi civilitzatòria actual. Molts indicadors assenyalen que fa dècades circulem per un camí de crisi ecosocial, per un atzucac d’insostenibilitat, que exigeix una reflexió de la historiografia en aquestes circumstàncies tan crítiques. Les comarques del Vinalopó participen plenament de la crisi metabòlica que viuen les nostres societats, ja que s’ha ignorat un component insubstituïble per al sosteniment de la vida a la Terra i de tota l’activitat social: la base biofísica i els seus trets termodinàmics -la llei de l’entropia. En focalitzar la recerca de la història de l’accés, l’ús i la possessió de l’aigua del Vinalopó en el marc teòric i metodològic de la sostenibilitat, es qüestiona el manteniment d’una producció i productivitat il·limitades, basades en els models de gestió hidrològica que consideren infinita l’extracció de l’element aigua. Des de fa unes dècades es posa en dubte la historiografia prometeica cega al col·lapse ecosocial. Les grans narratives i metanarratives de la modernitat (individualisme, progrés, tècnica salvadora...) s’enfronten a realitats contradictòries i arguments crítics. Doncs bé, el 2025 ja no es poden mantenir ni aquestes perspectives ni aquestes conviccions en el creixement econòmic i el progrés inesgotable. La crisi socioecològica és un fenomen construït per pràctiques contingents, històriques i socialment situades que cal fer aflorar i conèixer, com porta dècades fent l’ecologisme compromès. Tota la societat ha de nodrir-se de nous plantejaments. Hem de trencar la imatge, el miratge que ens empresona en un imaginari inconsistent. Replicant «el feminisme fou el fill inesperat de la Il·lustració» (Valcárcel, 2021: 32), l’ecologisme –ecologia social i ecologia política– és el fill imprevist del capitalisme termofòssil.

Els processos del canvi històric s’han d’estudiar com a transformacions socioecològiques. Cal traure a la llum les noves concepcions de la natura i la societat, la nova ontologia i epistemologia de la història. Per això, empre un conjunt de conceptes i reflexions epistemològiques i metodològiques en la interpretació socioecològica de la gestió històrica de les masses d’aigua del Vinalopó que, aplicats a l’anàlisi dels processos socials i ecològics a través del temps, ens donen nous horitzons explicatius. Fins fa unes dècades moltes descripcions històriques eren un instrument de legitimació del mode de producció actual basat en la il·lusió metafísica i la ficció antropocèntrica. Davant aquest relat i la crisi ecològica actual, cal un gir ambiental historiogràfic amb nous enfocaments integradors, amb un nou paradigma socioecològic que des de fa uns decennis s’ha afermat en revistes, simposis i llibres: mode d’ús de la natura, coevolució, metabolisme socionatural... Cal tornar a emplenar les paraules amb continguts capaços de connectar amb les sensibilitats actuals.

L’aigua té múltiples dimensions: les funcions ecològiques i els serveis ambientals, la vàlua simbòlica i cultural, el vessant paisatgístic, la hidratació dels éssers vius, la higiene i la preparació alimentària humanes, el potencial energètic, la irrigació de la terra, la dissolució i l’aglutinació als obradors... L’aigua satisfà les necessitats hidratants i higièniques personals domèstiques i públiques als nuclis urbans, a més de l’ús a les botigues i comerços, encara que l’expansió constructiva de residències i instal·lacions turístiques i d’oci ha desequilibrat molts sistemes hidrològics. És un element indispensable als tallers artesanals i fàbriques per a la neteja, la dissolució i l’aglutinació de substàncies i inclús d’aportació d’energia mecànica com a font de treball per a moure rodes, maces i manxes. A més, el potencial energètic de l’aigua actualment s’utilitza per a la generació d’energia hidroelèctrica, refrigeració de les centrals nuclears i dels centres de dades, fins i tot, per a les fantasies de producció massiva d’hidrogen com a vector energètic. Les aus de corral i el ramat de renda i treball també consumeixen aigua, però la ramaderia industrial de concentració de milers de porcs o vaques demanen unes dotacions hídriques exponencials, a més d’abocar grans quantitats d’aigua grisa. Per últim, el regadiu és un gran consumidor d’aigua, que, considerat com a factor de producció, promou el creixement econòmic, crea riquesa i permet l’acumulació de rendes i capital. Així doncs, l’aigua també té una dimensió socioeconòmica de creació de riquesa que pot generar graus de desigualtat i una altra dimensió sociopolítica de domini, poder i prestigi. Amb tot, l’aportació de l’aigua al creixement econòmic i a la creació de riquesa hem de contemplar-la des de la producció conjunta de béns i mals, d’externalitats, de conflictes ecològics distributius, hem d’analitzar-la en el marc de la sostenibilitat.

A hores d’ara, una qüestió que no hem d’ignorar són els problemes que arrosseguen les dimensions de l’aigua i la greu crisi de sostenibilitat que pateixen el riu Vinalopó i els seus sistemes aquàtics, que necessiten explicacions històriques basades en acurades anàlisis empíriques. En els següents capítols cerque explicacions ecohistòriques a l’actual insostenibilitat de l’aigua del Vinalopó i indague en els segles de la modernitat els primers clivells en la sostenibilitat hidrològica. En el primer capítol ens capbussem en les procel·loses aigües del significat, contingut i aplicació del polisèmic concepte de sostenibilitat, vilipendiat i enaltit alhora. Per a analitzar l’evolució de la gestió de l’aigua del Vinalopó des de les noves bases epistemològiques i metodològiques de l’ecohistòria, m’acull a la sostenibilitat forta i l’enfocament ecointegrador que consideren l’economia encaixada en la societat i en la biosfera. L’economia no és un ens aïllat, sinó que forma part de les relacions socials i de poder que creen regles i institucions per a garantir la satisfacció de les necessitats vitals a partir dels elements-recursos, funcions i serveis ambientals, força irreemplaçables. Ara per ara, el decreixement econòmic i metabòlic és indispensable a les comarques del Vinalopó per a aconseguir una economia de l’aigua viable ajustada al seu territori, ambientalment correcta i socialment equitativa.

La bioregió, comunament lligada a una conca fluvial, és un espai particularitzat per trets geogràfics, climàtics, hidrològics i ecològics, així com culturals i socials. És un sistema socioecològic amb uns patrons metabòlics socials i ecosistèmics encaixats. Encara que les fronteres poden estar fixades, són fluctuants i permeables a les comunitats vives. La conca del riu Vinalopó, de 89 km de longitud i 2.340 km2 de superfície, estudiada en el segon capítol, és una bioregió d’escala comarcal i, en l’època històrica estudiada, un territori transnacional. Parlar sobre els usos de l’aigua és reflexionar sobre les formes d’ordenació del territori, qüestió estudiada a partir dels conceptes de colors de l’aigua, cicle hidrològic, conca fluvial i les contribucions des de l’ecologia política de cicle i territori hidrosocials. D’aquesta manera, a les comarques del Vinalopó, d’edafoclimes xèric i arídic, trobem espais de biodiversitat, planures i aiguamolls històricament humanitzats.

En aquests ambients secs, la gestió sostenible de l’aigua és fonamental, és a dir, la planificació, l’organització, la distribució i el maneig del líquid amb uns criteris de renovació ecològica i distribució equitativa per a assegurar un metabolisme biofísic i una reproducció social. En el tercer capítol expose tres models de gestió hídrica: el model d’oferta, que considera l’aigua un factor de producció com a recurs abundant; la gestió de la demanda, que concep l’aigua com a factor de producció escàs i reconeix els problemes dels ecosistemes aquàtics, i l’enfocament ecosistèmic, que valora l’aigua com un actiu ecosocial. Aborde l’accés, la possessió i l’ús de l’aigua en un ordit de processos, relacions i lluites entre actors socials per a controlar-la i garantir-ne objectius i interessos. L’aigua és un element políticament disputat per una gamma de poders socioeconòmics. En un extrem tenim la lògica mercantilitzada, que cerca beneficis monetaris amb una gestió utilitarista de l’aigua mitjançant grans obres hidràuliques, i en l’altre, la lògica camperola, que aspira a la reproducció comunitària mitjançant la gestió autònoma local.

En el quart capítol parle dels fluxos metabòlics d’aigua, és a saber, de la intensitat i l’escala de la captació d’un element natural pel procés productiu. Analitze els instruments exosomàtics –les estructures hidràuliques–, construïts amb uns objectius socioeconòmics i uns usos de la natura històricament situats, que extrauen el flux d’aigua de rius, brolladors o pous en un metabolisme socionatural solar. La fractura metabòlica de la revolució termoindustrial del nou sistema industrial fòssil ha desembocat en un exhauriment del flux d’aigua i un elevat abocament d’aigua grisa. La pregunta plantejada és si la prèvia intensificació hídrica de la modernitat tardofeudal al territori hidrosocial del Vinalopó afectà la reposició del cicle de l’aigua, obrí els primers clivells en la sostenibilitat ecosocial de l’aigua. Presente les formes hidràuliques d’ocupació espacial per a satisfer les necessitats socials d’aigua en diferents usos: aigua potable i domèstica, molins hidromecànics, aprofitament de l’aigua verda amb tècniques humils, extracció d’aigua subterrània i aprofitaments de les aigües fluvials i entollades. Les tècniques aplicades, això és, els satisfactors són culturals i variables, i canvien segons el mode d’ús de la natura, l’espai o la classe social. Els valors socials, el paradigma predominant, les relacions de poder i els coneixements tècnics orienten l’elecció entre diferents possibilitats de satisfacció hídrica.

La distribució espacial i social de l’increment dels fluxos de materials i energia pot originar conflictes, inherents a les relacions socials interdependents. Molts conflictes socials són ambientals, també anomenats conflictes ecològics distributius, perquè són conflictes sobre recursos o serveis ecosistèmics. Quan parlem dels fluxos metabòlics d’aigua com a energia i matèria, considerem l’aparició de conflictes hídrics distributius intracomunitaris o intercomunitaris per la confrontació sobre la distribució de béns i mals, per l’apropiació humana dels sistemes hídrics primaris, pels serveis ambientals dels aiguamolls... Paradoxalment, l’element aigua que aglutina i obliga una organització ordenada de veïnat i comunitats és alhora factor de controvèrsia. La dissensió entre el objectius de les parts actuants interrelacionades en un metabolisme hídric, o les pressions externes fan que emergisca el conflicte. La tipologia dels conflictes hidrològics és àmplia. A partir del metabolisme hídric, els usos endosomàtics i exosomàtics, els models de gestió, els drets d’accés i les institucions de govern, el darrer capítol estudia els conflictes històrics per l’aigua del Vinalopó.

Així, el present volum és el fruit d’un enfocament ecointegrador de la història social de les viles del Vinalopó al voltant de l’aigua, d’unes connexions multidisciplinàries i d’una renovada mirada dels nostres ecosistemes. Els capítols sintetitzen la complexitat històrica dels problemes i reptes que defineixen la societat dels nostres dies i la seua relació amb un elemental fonamental de la natura, l’aigua. L’anàlisi ecohistòrica de les relacions interdependents i ecodependents de les viles i comunitats del Vinalopó fa palesa la sostenibilitat clivellada de les masses d’aigua comarcals a la tardor del feudalisme i en la naixença del capitalisme.




Capítol 1.
LA SOSTENIBILITAT, UN CONCEPTE HISTÒRIC

El riu era una petita mar

andarega.

Un camí d’aigua, clar, relliscós,

entranyable.

Carmelina SÁNCHEZ CUTILLAS,

Un món rebel (1964)

La sostenibilitat és un mot maleït, condemnat a contradictòries interpretacions. El mot sostenibilitat no significa el mateix per a tothom. La seua polisèmia i flexibilitat semàntica ens testimonia el poder retòric del seu ús. Alhora, al·ludeix a tot i a res. És una trampa semàntica convertida en concepte, paradigma, marc teòric, subterfugi, instrument tècnic, utopia, pretext, ideologia... L’origen forestal –silvicultura– del terme en els segles moderns es referia a la gestió tècnica del bosc reduïda a la taxa de regeneració i manteniment dels arbres per una conveniència utilitària. L’administrador de mines de Saxònia, Hans Carl von Carlowitz (1645-1714), en la seua obra Sylvicultura Oeconomica, publicada el 1713, deia: «Cal tallar únicament la quantitat de llenya que el bosc puga suportar i que permeta la continuïtat del creixement» (Boff, 2013: 35). Però en el seu llibre manquen reflexions sobre l’estructura social, la distribució de la propietat i els drets d’accés a la fusta, l’orientació governativa, el comerç de la llenya, els impactes ambientals sobre la biodiversitat o la desforestació.

El terme es mantingué viu en l’àmbit de la silvicultura. En la segona meitat del segle XX apareix lligat a la física i l’ecologia i als estudis econòmics. La noció de sostenibilitat prové de l’àmbit de la biologia i l’ecologia, que representa la tendència dels ecosistemes a l’equilibri dinàmic, a la cooperació, coevolució, interdependència i reproductivitat dels seus elements. En les dècades de 1970 i 1980 les preocupacions pels efectes socials i ecològics del creixement econòmic1 es manifesten en informes, llibres, simposis, conferències, organitzacions socials i mobilitzacions ciutadanes. La crisi ecològica i la crisi civilitzatòria globals facilitaren el redescobriment de la sostenibilitat, entesa com un concepte crític i transformador de la realitat productivista per a articular iniciatives justes i equitatives amb els ecosistemes i les comunitats humanes. Però aviat els elements ontològics i epistemològics, així com els objectius pràctics de la sostenibilitat, són tergiversats, con-vertint-lo en un terme cosmètic, superficial, incongruent, retòric. El 1974 apareix per primera vegada el terme desenvolupament sostenible, que fou acceptat pels economistes per la seua semblança amb el desenvolupament autosostingut (self sustained growth) de Rostow. Es tractava d’unir dos conceptes discordants (oxímoron) amb nivells d’abstracció i raonament diferents: el desenvolupament, identificat amb el creixement, es defineix pels agregats monetaris de la producció, i la sostenibilitat atén els processos físics singulars i heterogenis (Naredo, 2004). Com diu Martínez Alier (2011: 46), és preferible deixar a la vora el desenvolupament sostenible i parlar únicament de sostenibilitat, que hem d’incloure-la en les línies d’evolució d’una societat, la seua dinàmica sociopolítica i els seus conflictes.

D’aleshores ençà, a grans trets, s’ha format un espectre de diferents corrents al voltant del concepte de sostenibilitat, que van de la posició més tecnoeconòmica fins a la més sociopolítica (Toledo, 2015). Són dues visions amb perspectives pràcticament irreconciliables que mantenen una discussió en termes científics entre universos mentals contraposats –encara que puguen tenir alguns punts coincidents– basats en dispars epistemologies i metodologies. Una usa el maleït mot més com a màrqueting, ecoblanqueig –greenwhashing–, que com a nou marc científic. L’altra considera la sostenibilitat com a paradigma que ens ensenya a respectar els límits del planeta Terra. Els economistes Martínez Alier i Roca Jusmet (2001) diferencien dues posicions davant el concepte de sostenibilitat. La primera, la sostenibilitat feble, considera la natura com una mera reserva de recursos per als fins econòmics. És una concepció elaborada per l’economia neoclàssica basada en la consideració de tots els recursos naturals en un agregat de capital natural, que pot ser substituït pel capital manufacturat (màquines, noves tecnologies, nous materials artificials...). El capital natural i el capital humà són intercanviables amb la finalitat de mantenir el creixement econòmic, que solucionarà per si mateix les crisis ambientals. Això és, l’estrès hídric socialment creat en les masses naturals d’aigua pot ser substituït per noves tecnologies que produeixen aigua. Aquesta visió de la sostenibilitat és una construcció ideològica que pren com a únics paràmetres d’anàlisi l’economia crematística –l’anàlisi de costos i beneficis– i omet altres paràmetres en la gestió de l’aigua –una avaluació multicriterial. És una aproximació sostenible tecnoentusiasta, que és incapaç de proveir els serveis de suport de la vida, la base de materials i els fluxos d’energia que proporciona la biosfera. Al capdavall, la sostenibilitat feble planteja un model estàndard de desenvolupament sostenible, que és un ardit emprat pel sistema productivista imperant. Com diu Escrivà (2022: 120), aquesta aplicació tergiversada és una «sostenibilitat gatopardiana basada a no qüestionar el paradigma del creixement perpetu per tal de sostenir el sistema productiu actual», i, per tant, cal impugnar el concepte actual de sostenibilitat. Davant aquestes trampes semàntiques que buiden de significat transformador la sostenibilitat, l’ambientòleg valencià proposa un nou concepte alternatiu a la sostenibilitat de moda. De tota la llista destaca «el decreixement, perquè és capaç d’anomenar una alternativa, contraposar-la al paradigma creixentista i englobar altres significants» (Escrivà, 2022: 163).

La crítica a la sostenibilitat instrumental buidada de dimensions ètiques, socials i ecològiques constata el metabolisme insostenible de la societat termofòssil capitalista. La sostenibilitat feble no abandona el creixement econòmic que ens ha portat al llindar de la capacitat de sustentació de la biosfera ni assumeix els límits del trasbals de recursos i deixalles. La crisi ecològica global també té la seua expressió en l’àmbit social: l’economia palesa incompetència per a satisfer les necessitats vitals de la majoria de la població i, a més a més, la petjada ecològica dels rics importa biodiversitat i serveis ambientals d’altres territoris del món. El desenvolupament sostenible –creixement o sostenibilitat feble– no assumeix que no únicament el subsistema econòmic està en crisi, sinó també el susbsistema social i el sistema ecològic. La sostenibilitat feble ha sucumbit a la temptació d’admetre que les transformacions humanes permeten desentendre’s de la matriu biofísica.

Fig. 1. Sostenibilitat forta. Elaboració pròpia.

La segona posició, la sostenibilitat forta, destaca que l’economia està inserida en la societat i en la biosfera, per la qual cosa és imprescindible el manteniment dels elements-recursos, funcions i serveis ambientals, insubstituïbles en molts aspectes. Aquesta posició avalua la sostenibilitat des de diversos indicadors físics (AHPPN, ecoespai, petjada ecològica, passius ambientals, deute ecològic, dúmping ecològic, cost energètic –EROI–, motxilla ecològica –MIPS–, capacitat cultural de càrrega...) i amb llenguatges valoratius multicriteri.2 Els éssers humans som una espècie que obtenim tota l’energia i materials que necessitem per a la nostra subsistència de la natura (aigua, aliments, refugi, minerals...), i per això som ecodependents (Herrero, 2013).

Davant el reduccionisme monetari de l’economia estàndard, Naredo (1987, 2006) denomina enfocament ecointegrador a l’anàlisi que fa convergir la reflexió econòmica amb l’ecològica, això és, l’economia ecològica. Aquest enfocament ofereix una perspectiva completa del procés econòmic que abraça totes les baules i fluxos del metabolisme econòmic, des dels recursos abans de la seua valoració monetària fins als residus, travats al segon principi de la termodinàmica que genera irreversibilitats o degradacions territorialment situades que cal tenir present. L’activitat humana econòmica ha d’adaptar les necessitats socials actuals i futures a les potencialitats dels biomes. L’economia és un sistema obert que rep fluxos d’energia i materials, i emet béns, residus materials i energia degradada, tot formant part d’un sistema més extens, la biosfera. L’economia, per tant, ha de tenir present no malmetre les seues bases materials biofisicoquímiques. Sense oblidar-se que el canvi d’un raonament econòmic a una economia de sistemes ha d’incloure les realitats polítiques, socials i ecològiques.3 Boff (2013) proposa una revisió crítica i una ampliació de la tríada del desenvolupament sostenible: per a ser sostenible el desenvolupament ha de ser econòmicament viable, socialment just i ambientalment correcte. L’economia, humanística i solidària, ha de respectar els ritmes de la natura i basar-se en valors no monetaris com la justícia social, l’equitat i la recuperació de la dignitat del treball, tot en el marc d’una democràcia social. El decreixement econòmic és imprescindible per a aconseguir la sostenibilitat ambiental i l’equitat social. Per a Boff (2013: 123), la

Sostenibilidad es toda acción destinada a mantener las condiciones energéticas, informacionales y fisicoquímicas que sustentan a todos los seres, en especial la Tierra viva, la comunidad de vida y la vida humana, en orden a su continuidad, además de atender a las necesidades de la generación actual y de las generaciones futuras, así como de la comunidad de vida que las acompaña, de tal forma que el capital natural sea mantenido y enriquecido en su capacidad de regeneración, reproducción y coevolución.

La diana ecointegradora de la figura 1 plasma aquest atribut de la sostenibilitat, prioritari per a la història ecològica. L’ecologia humana, això és, l’estudi de les interaccions entre poblacions humanes i el seu medi ambient, de la circulació dels fluxos materials i energètics d’aquestes relacions, pot ajudar a explicar les bases materials de l’economia i de les relacions humanes, però l’anàlisi de les comunitats humanes i dels usos humans endosomàtics i exosomàtics –per exemple, d’aigua– no poden reduir-se a les interaccions físiques i bioquímiques entre la biosfera i la societat. L’ecohistòria ha de conjugar l’ecologia humana amb l’economia, l’estructura social, l’organització política i les idees i els valors que articulen, temporalment i espacialment, processos socials. Cal reconèixer l’ecodependència humana de la biosfera i la interdependència entre els diferents àmbits de la societat. Inserida en aquesta perspectiva, la sostenibilitat incorpora els principis d’ecodependència, en què la vida humana estructuralment està vinculada a la salut dels ecosistemes, i d’interdependència, que destaca la complexa xarxa de relacions entre les persones, els grups socials, llurs institucions i la biosfera (Herrero, 2016).

Fig. 2. Relacions i interaccions entre la societat i la biosfera. Elaboració pròpia.

En el context de la crisi civilitzatòria actual la historiografia ha d’ocupar-se de la sostenibilitat des d’un nou enfocament epistemològic i metodològic. Els estudis d’economia històrica, d’història social o de sociologia històrica, han tingut com a objecte principal de la seua recerca el creixement econòmic, els canvis de les forces productives que l’han fet possible, o les revolucions i els conflictes de classe que cercaven el camí a una igualtat social. Però els canvis haguts durant les darreres dues centúries a les nostres societats de base productivista, primordialment capitalistes i seqüencialment socialistes, han evidenciat una variable imprescindible per al sosteniment de la vida i de tota l’activitat social: la base biofísica. Hem de preguntar-nos si el creixement econòmic, els canvis tecnològics o els processos igualitaris s’han fet sense posar en perill la seua supervivència i la de la base biofísica al llarg del temps. És a dir, sense posar en perill la sostenibilitat ecològica i social. Des de fa unes dècades s’obrí camí una historiografia que incorpora el nou paradigma ecològic (Tello, 2005; Garrido i altres, 2007; Martínez Alier, 2011; Spash, 2020).

El terme història ha adquirit dos significats bàsics: per una banda la res gestae, el fets passats; i per una altra, la història rerum gestarum, és a dir, la narració que fem sobre els fets passats. Les historiografies liberal, historicista, positivista, marxista, total dels Annals, quantitativista, microhistòrica, feminista... han sorgit en contextos ideològics, socials i històrics concrets per a revisitar els esdeveniments i les estructures històriques o descobrir-ne de noves. Així, necessitem un nou mode de pensar històricament basat en la combinació del social amb l’economia i la interacció amb els ecosistemes. Cal traure a la llum les noves concepcions de la natura i la societat, la nova ontologia i epistemologia de la història. Fins fa unes dècades, els relats historiogràfics es produïen sobre un buit material, sobre una absència de les lleis de la natura que feien possible una sèrie de pràctiques socials. Moltes descripcions històriques eren un instrument de legitimació del mode de producció actual. La historiografia il·lustrada i liberal europea creà un marc evolutiu històric de progrés material, tot seguit pel marxisme, basat en la il·lusió metafísica i la ficció antropocèntrica (González de Molina i Toledo, 2011: 20). Davant aquest relat historiogràfic i la crisi ecològica i civilitzatòria actual, calen nous enfocaments integradors: mode d’ús de la natura, coevolució, metabolisme socionatural... Moralment és indefugible abordar el problema socioecològic –és a dir, la crisi dels sistemes aquàtics– des de la reflexió ètica, com s’ha fet des de diferents disciplines (ciències de la Terra, agronomia, geografia, economia, sociologia, filosofia...) i cercar les arrels històriques com han fet institucions universitàries i centres de recerca historiogràfica. González de Molina (2022: 365) parla d’un imprescindible gir ambiental historiogràfic que torna a considerar la societat dins la natura, que es preocupa pels recursos naturals, pel medi ambient, per la sostenibilitat de les relacions socials que no existeixen en un buit físic: «El giro ambiental debería traducirse en un cambio epistemológico y axiológico que introduzca la preocupación por la sostenibilidad».

Al remat, l’enfocament que seguisc en aquestes pàgines és ecointegrador. L’ecohistòria (història ecològica o història ambiental) és una de les disciplines que han sorgit de la integració de l’ecologia amb d’altres àrees del coneixement. Per això, la història obra dins els principis de la biosfera. Però l’objectiu de l’ecohistòria no és l’estudi de l’evolució de la natura als temps pretèrits, sinó la seua recerca és social, l’anàlisi del passat humà en el context ambiental, això és, les relacions entre la societat i la natura, la coevolució entre els sistemes socials i ecològics, la combinació de factors ambientals i socioeconòmics en el temps. El medi ambient no és el teló de fons del teatre de la vida humana; és l’escenari tridimensional, dinàmic i material on es desenvolupa i interacciona la vida humana amb els altres espais, les altres dimensions de les relacions societat-natura. La història ambiental dissol la divisió dualista cartesiana. Tot i això, no podem qualificar la història ecològica de determinista ni reduccionista ambiental,4 atès que, encara que el comportament humà es troba involucrat en unes lleis naturals, resta un grau important de llibertat en la trajectòria històrica de la societat (Georgescu-Roegen, 1996: 57). L’ecologia humana és diferent de l’ecologia natural de la flora i la fauna. Martínez Alier (1999: 56-57) parla de tres diferències: els éssers humans no tenim un codi genètic que governa el nostre ús exosomàtic d’energia i materials; la demografia humana n’és conscient en dependre de les estructures socials i de la llibertat de les dones; i la territorialitat humana té explicacions sociopolítiques. L’ecologia no pot explicar per què hi ha divergències d’habitatge entre unes persones que tenen grans residències enjardinades amb piscines i d’altres poblen infravivendes sense aigua, per què la necessitat bàsica d’alimentació algunes persones la cobreixen assíduament en restaurants i d’altres tenen carències alimentàries, o per què unes persones malbaraten energia en calefacció i refrigeració i d’altres passen fred i calor. Al cap i a la fi, la fam, l’atur, la iniquitat, el masclisme, la guerra, l’exhauriment dels aqüífers o l’efecte hivernacle són problemes sociopolítics.

En les pàgines d’aquest llibre analitze les condicions de sostenibilitat dels processos i sistemes físics de l’aigua sobre els quals recolza la vida humana, organitzada en uns sistemes socials i institucions que conformen unes relacions internes interpersonals, grupals i/o de classe i unes relacions amb la biosfera i les masses d’aigua. Naredo (2004) ho anomena sostenibilitat parcial quan es refereix a un únic aspecte, un subsistema o un element concret –per exemple, la gestió de l’aigua– i no a tot el sistema, els seus processos i implicacions. En l’economia de l’aigua, és a dir, a l’ús de l’element natural aigua en les activitats humanes reproductives i productives, la sostenibilitat de l’aigua és una qüestió quantitativa i qualitativa d’intensitat en el temps. Pel que fa al grau d’intensitat de la quantitat, l’equitat és una categoria que pot orientar l’ús de l’aigua en tres dimensions: social, atès que les diferències en les demandes hídriques augmenten segons els nivells de renda, sobrepassant les necessitats bàsiques i arribant a la dilapidació del recurs; intergeneracional, en tant que la sobreexplotació i l’exhauriment de l’aigua per una generació trasllada el problema a les generacions futures, i ecosistèmica, ja que l’acaparament del recurs-element aigua per les persones fa malbé les funcions i serveis dels biomes. Pel que fa al grau d’intensitat de la qualitat, es tracta de pensar l’aigua no només en termes de conservació, sinó també de drets i justícia: la dimensió social fa aflorar els conflictes hídrics distributius de les externalitats negatives, ja que les activitats molt contaminants i ambientalment degradants estan distribuïdes intencionalment fent que les poblacions excloses i marginals reben una part desproporcionada de l’impacte ambiental generat pel sistema socioeconòmic (Martínez Alier, 2011); la dimensió intergeneracional reclama la correcció de la contaminació de les masses hídriques per a no traslladar a les generacions posteriors les càrregues ecològiques –passius ambientals– creades en les darreres dècades, i la dimensió ecosistèmica també exigeix la ineludible actuació per a deixar d’emetre aigües grises i contaminació difusa des de tots els sectors humans que perjudiquen la biodiversitat dels ecosistemes.

A més, l’economista ecològic assenyala que cal precisar l’àmbit espacial dels sistemes físics i l’horitzó temporal de l’anàlisi de la sostenibilitat local. Per al nostre cas, les comarques del Vinalopó al migjorn valencià és el territori estudiat, i ens centrem principalment en els temps moderns. Cerque una anàlisi que prioritze les trajectòries i els contextos històrics que comptaven amb unes bases materials i energètiques territorialment concretes. La pregunta que es planteja és si la crisi i el col·lapse actuals del riu Vinalopó i de moltes masses d’aigua de la seua conca fluvial té origen en la fractura metabòlica termofòssil desplegada des de les darreries del segle XIX i accelerada en el segle XX fins a l’actualitat, o podem cercar els primers clivells de la sostenibilitat ecosocial del riu Vinalopó abans dels canvis liberals. Marquardt (2006) parla del tradicional dret a la sostenibilitat a les comunitats del metabolisme agrari orgànic del feudalisme basat en cinc principis, que matise per les observacions empíriques del Vinalopó: descentralització política en entitats locals amb autonomia parcial per la intervenció senyorial i estatal; dependència de la superfície territorial per a l’obtenció d’energia i material, per la qual cosa les institucions locals havien d’anticipar la màxima capacitat de càrrega social dels ecosistemes locals i comarcals; elaboració de normes per al control sistemàtic quantitatiu i qualitatiu de la reproducció ecològica i el consum social; la prioritat de l’interès de la comunitat sobre l’individualisme en la gestió de l’aigua per a cobrir les necessitats bàsiques vitals, i l’optimització de la utilització de l’aigua escassa. Però el dret a la sostenibilitat de les comunitats agràries del Vinalopó es clivellà durant els segles de la modernitat.

L’elaboració històrica ha d’indagar l’evolució cronològica del procés des dels primers símptomes d’escletxes a la sostenibilitat ecosocial i avaluar la dotació de les condicions materials biofísiques, dels recursos hidrològics accessibles. Així, presente una anàlisi del metabolisme hídric de les viles i comunitats del Vinalopó en una perspectiva històrica que s’inicia en la Baixa Edat Mitjana i desemboca en els temps del capitalisme liberal, encara que estudie més detingudament les formes de gestió de l’aigua, en termes de capacitat de sostenibilitat, en el període de transició del feudalisme al capitalisme –això és, en les centúries tardofeudals o protocapitalistes. Un dels objectius plantejats és la fixació històrica de les transformacions antròpiques més decisives en l’obertura dels primers badalls en la sostenibilitat socioecològica de l’aigua del Vinalopó, conèixer llur intensitat, factors i col·lectius humans protagonistes. Un altre objectiu és la relació entre l’evolució econòmica –o, si volem, creixement econòmic–, els canvis socials i la dimensió biofísica i ambiental de les masses hídriques del Vinalopó. La història ecològica naix de la història social i, principalment, dels estudis agraris, per la qual cosa és important conèixer el grau d’equitat socioeconòmica en l’accés, l’ús i la possessió de l’aigua. Em pregunte com pot influir el canvi de les estructures de les relacions agràries de classe i la desigualtat social en el sosteniment ambiental –particularment l’acumulació de capital de les elits comarcals–, i quin és el paper del camperolat i la comunitat rural en l’organització i la gestió de l’economia, la vida social i l’ús de l’aigua. En altres paraules, cal conèixer la relació entre la complexa realitat econòmica, la desigualtat interna i la sostenibilitat social al voltant de l’aigua a les viles i comunitats del Vinalopó. Un tercer objectiu considera que l’anàlisi de la desigualtat és un element rellevant de l’ecohistòria que permet ubicar el conflicte ambiental, la interacció metabòlica entre societat i natura, en el marc de la conflictivitat social, com també ho són els conflictes de classe i de gènere. Generalment, les disputes socials en una societat de base agrària solar s’expressen en lluites pels recursos energètics i materials perquè la sustentació de la vida estava lligada al territori comarcal, junt amb les tasques de reproducció i cura. Les reflexions des de l’ètica filosòfica, la sociologia ecològica i l’ecologia política ens orienten en la comprensió d’un quart objectiu: entendre diacrònicament les diverses formes de gestió de l’aigua en el context biofísic i axiològic del Vinalopó, llur relació amb les cosmovisions i paradigmes existents. El nexe entre el paradigma predominant, les relacions agràries de classe i el desenvolupament econòmic connecta amb la tecnologia hidràulica aplicada, que permet una lectura ecohistòrica de la percepció i l’ús de la natura –masses d’aigua– per la societat.





1. Segons Rostow (1916-2003), un sistema econòmic es basa en el creixement continuat, autosostingut i irreversible, perquè ell mateix actua com a motor de la seua pròpia creixença. L’obra més destacada de Rostow és Les etapes del creixement econòmic. Un manifest no comunista, editada el 1960, on formulà un model de creixement econòmic de pretensions universals amb cinc etapes: societat tradicional, condicions prèvies per a l’arrancada, el take off (l’arrancada), el procés cap a la maduresa econòmica i, finalment, l’era de l’alt consum en massa. La proposta de l’economista estatunidenc s’ha mostrat operativa per a l’oligarquia dels estats capitalistes occidentals, però ha fracassat en la pretensió de mantenir-se immutable, espacialment i temporalment, per les múltiples contradiccions i conflictes sorgits, aflorats i criticats des de perspectives ecologistes, feministes, descolonials, pacifistes...

2. Martínez Alier (2011: 78 i 206) considera que la sostenibilitat s’ha d’avaluar no en termes econòmics, sinó a través d’una sèrie d’indicadors biofísics i, a més, no hem d’oblidar que la distribució dels drets de propietat, els ingressos i el poder determinen el valor econòmic de l’anomenat capital natural. En conseqüència, per a prendre decisions polítiques –comunitàries, governatives o empresarials– cal un enfocament multicriteri no compensatori en dades monetàries capaç d’integrar una varietat de valors incommensurables.

3. Naredo (1987: 506) escriu: «Denominaremos enfoque ecointegrador a aquel que trate de reconciliar en una misma raíz eco la utilidad propugnada por aquellos [enfoques económicos] con la estabilidad perseguida por éstos [enfoques ecológicos], precisando con claridad el contenido y el alcance de las contradicciones básicas que deberían informar a un enfoque de este tipo». A més, puntualitza «que el enfoque ecointegrador debe abarcar en toda su magnitud el trasiego de materiales y de energía que tienen lugar en el territorio considerado [...] y los procesos vitales que en él se desenvuelven». Naredo afegeix que l’enfocament ecointegrador pren «la biosfera como marco de referencia más significativo [...] que impregna los desarrollos modernos de otras disciplinas» (1987: 515-516).

4. Vegeu unes reflexions sobre el determinisme ambiental i els orígens de la història ecològica en Sieferle, 2001 i González de Molina i Toledo, 2011; Martínez Alier (2011: 59) diu que la introducció de l’ecologia en la història no naturalitza la història, sinó que historitza l’ecologia.




Capítol 2.
LA BIOREGIÓ DEL VINALOPÓ

I emprenguérem una marxa molt lenta vora les raquítiques

xopades d’un riu escafit, en una terra d’erms i salobrars.

Enric VALOR,

Temps de batuda (1983)

Una bioregió, noció proposada el 1977 per Berg i Dassmann, pot inicialment determinar-se a través de la climatologia, de la geomorfologia, de la biogeografia, de la història natural i altres ciències naturals. Però, són les persones que hi viuen, amb la seua capacitat per a reconèixer les realitats del seu viure in situ, les que millor poden definir els límits de la bioregió (Paquot, 2023: 48). Així, la bioregió és un territori definit per característiques geogràfiques i límits naturals blans humanament identificables, un territori d’experiència social i natural a través dels temps (Antequera Baiget, 2012). En definir la bioregió com un espai caracteritzat per uns trets geogràfics, climàtics, hidrològics i ecològics, així com culturals i socials, assumim que és un sistema socioecològic amb uns patrons metabòlics socials i ecosistèmics acoblats (Sánchez-Fuentes, 2023). Davant la crisi global actual, l’enfocament bioregional proposa unes xarxes territorials d’escala1 i uns circuits de proximitat adaptats a les capacitats i realitats biofísiques de cadascuna de les bioregions per a evidenciar l’ecodependència. La bioregió tanca els fluxos d’energia i matèria (aigua, sòl, aliments, nutrients, diòxid de carboni...). La bioregió és el suport territorial bàsic, de proximitat entre producció i consum, però sense caure en l’autarquia. L’autosuficiència en alimentació, energia i aigua, en circuits locals i comarcals interdependents, no exclou la compatibilitat amb àmbits de major escala a través dels límits porosos. L’autosuficiència completa és improbable.

Habitualment, la comunitat biòtica origen de la bioregió està lligada a una conca hidrogràfica, amb unes escales diverses, però que permet una consciència de lloc i un sistema socioterritorial que conrea un equilibri de coevolució entre assentaments humans i ecosistemes. Encara que els límits hidrològics poden estar fixats, són necessàriament permeables a les comunitats vives.2 La conca fluvial del Vinalopó de 2.340 km2 (1.705 km2 exorreics i 635 endorreics) podem considerar-la una històrica bioregió d’escala comarcal i, en l’època històrica estudiada, un territori transnacional.

2.1. EL RIU

El nostre país és llarg, estret i costerut. Des dels meridionals esculls del Molló fins a la septentrional desembocadura del riu de la Sénia fan més de 400 km, i l’amplària mitjana no ultrapassa els 60 km. Un país de serralades i muntanyes, de valls i fosses. Gairebé nou parts són serres i fondalades. L’altra part són planícies litorals i fluvials. En molts indrets són terrenys planers i costaners de tan poca amplària que desapareixen quan els estreps ibèrics i bètics s’endinsen a la mar. Penya-segats de la costa rocallosa, amagades cales menudes, platges allargades. L’estructura del relleu i la disposició de les muntanyes dels sistemes bètic, ibèric i litoral català orienten la direcció de rius i barrancs valencians, que s’obrin pas cap al litoral a través de la topografia compacta, de falles, fosses, fractures i valls. La xarxa fluvial valenciana, des d’una anàlisi morfològica i genètica, presenta uns rius que difereixen per la seua grandària i els seus recorreguts. Els cursos fluvials al·lòctons són el més cabalosos perquè travessen a les seues capçaleres els sistemes muntanyosos i les terres aragoneses, manxegues o murcianes. Són els de majors dimensions, són els rius llargs: el riu Xúquer té 498 km i una conca total de 21.478 km2; el seu afluent, el riu Cabriol, 262 km i 4.754 km2; el riu Túria, 280 km i 6.394 km2; el riu Millars, 156 km i 4.028 km2, i el riu Segura, amb una conca de 19.525 km2, que dels seus 324 km de llargària únicament 35 quilòmetres discorren per la planura litoral valenciana.3 Els rius forans, peninsulars, crearen planes al·luvials amb l’aportació de sediments. Dic crearen, perquè des de fa un segle embassaments, canals i pous fan dels rius Segura, Xúquer, Túria i Millars esquifits cursos d’aigua.

Per una altra banda, trobem els rius interiors, procedents de les muntanyes ibèriques i bètiques valencianes, de considerable desnivell, amb cabals absoluts menors (cap supera els 3,5 m3/s), estiatges recurrents i avingudes sobtades. Són rius curts de dimensions reduïdes: el riu Palància, amb una llargària de 85 km i una conca de 911 km2; el riu Serpis, 75 km i 753 km2; el riu Montnegre, 40 km i 487 km2... El riu Vinalopó, igual que la Sénia, el Cervol, el Segarra, el Sec de Betxí, el Girona, el Gorgos, l’Algar i l’Amadório, és un riu que es distingeix dels grans rius per la petita llargària del seu llit, el dèbit escàs i les fortes rostàries. Es pot considerar el major riu bètic autòcton valencià, amb la conca més extensa, tot i que no és el més cabalós.

El Vinalopó és un riu del migjorn valencià que, al llarg de 89 km de longitud, rep aigües de muntanyes i vessants que, a través de rambles, rieres, torrenteres i barrancs, drenen 1.705 km2. Si hi afegim els sectors endorreics, la conca abasteix 2.340 km2 (Rosselló, 1977: 59). Les seues dimensions i caràcters hidrològics no es poden comparar amb els rius al·lòctons, que, després de recórrer l’interior muntanyós peninsular, creuen transversalment el País Valencià per a desembocar a la mar Mediterrània. Els rius forans, peninsulars, crearen planes al·luvials amb l’aportació de llims i sediments. Eren rius amb aigua contínua i regular durant tot l’any, amb un cabal important i un aparat hidràulic d’envergadura, amb afluents llargs i cabalosos. Tot i això, els murs de formigó són un parany per al fang, el tarquim i materials en suspensió. I també per a l’aigua.

El petit riu Vinalopó manca d’aigua la major part de les estacions; únicament en alguns sectors un brollador o les aigües depurades humitegen el llit uns quilòmetres. L’aforament del riu Vinalopó varia entre els 0,16 m3/s a Beneixama, els 0,84 m3/s a Santa Eulàlia i al pas pel terme de la vila d’Asp és de 0,44 m3/s. La irregularitat, el llit sec i pedregós, l’abundància de nombrosos rierols i torrents caracteritzen el Vinalopó. Però no hem d’oblidar que la percepció que hui tenim dels cursos fluvials, i entre ells el riu Vinalopó, està mediatitzada i transformada per les polítiques hidràuliques del segle XX. Unes actuacions hidràuliques basades en l’extracció massiva d’aigua subterrània, la construcció d’innumerables embassaments i els transvasaments entre conques, tot per a abastir els nous regadius sorgits al llarg dels segles XX i XXI, a més de la infinita demanda urbana, industrial i turística, han fet que els règims fluvials canviaren totalment durant la darrera centúria.

Fig. 3. Xarxa fluvial del País Valencià. Elaboració pròpia.

Dins les unitats geològiques i del relleu valencià, la conca del Vinalopó s’enquadra al Prebètic Intern i al Prebètic Meridional. Dos corredors influeixen en l’organització de l’espai del Vinalopó. La vall de Beneixama sintetitza el corredor Bocairent-Villena, de direcció NE-SW, delimitada per les serres de la Solana, de Fontanella i altres alineacions del SW de la serra de Mariola que superen els 1.000 m. En aquest sector del curs alt apareixen les temperatures mitjanes anuals més baixes de la conca (Bocairent, 13 °C; Beneixama, 13,9 °C; Villena, 14,9 °C) i les precipitacions més elevades (Bocairent, 655 mm; Banyeres de Mariola, 476 mm; Beneixama, 474 mm; Biar, 459 mm; Villena, 343 mm). El segon eix és el gran accident tectònic de direcció NW-SE entre Cabdet i Elx, que secciona transversalment les alineacions del Prebètic (serres de Salines, de l’Arguenya, de l’Ombria, del Sit, de les Pedrisses), obrint-se a la vall d’Elda, a la depressió de Novelda-Asp i al con al·luvial il·licità. Les temperatures d’aquests corredors són més elevades que al primer sector (Petrer, 16,5 °C; Novelda, 18 °C; Montfort, 16,8 °C; Elx, 18,8 °C) i la pluviositat marca nivells d’aridesa (Petrer, 325 mm; Novelda, 298 mm; Montfort, 311; Elx, 277 mm). Transversals als corredors del Vinalopó, hi ha eixos curts constituïts per rambles i barrancs que evacuen les aigües, principalment torrencials, de les muntanyes al curs principal (riu Marjal, barranc del Pinar, rambles de la Torre, Caprala, Puça, Bateig, riu Tarafa...).

On naix el riu Vinalopó? Hernando Colón (1488-1539) elaborà la Descripción y cosmografía de España entre 1517-1523. El cosmògraf envià emissaris per tota la geografia peninsular perquè descrigueren els llocs i paratges assignats. De l’itinerari de Cabdet a Bocairent diu:

Alcabdete e fasta Bocayren ay cinco leguas llanas de un valle arriba, e por entre grandes syerras e montes baxos de romerales e atochares, e las tres leguas primeras van riberas arriba de un arroyo que queda el arroyo a la mano derecha que terna una legua e déxalo a la dicha mano derecha, e a la mano derecha queda Bañeras [sic] a un quarto de legua e fasta Bañeras ay tres leguas del dicho arroyo e en llegando al lugar está una fuente grande de donde nace el dicho arroyo que una muela de molino (registre 6365).

L’emissari d’Hernando Colón assenyala l’existència d’un rierol innominat, que és el riu Vinalopó, que circula per la Vall de Beneixama fins al naixement del riu en un cabalós brollador, més enllà de Banyeres de Mariola. Sembla que, segons la breu descripció, el rierol té un caixer des del seu naixement fins a prop de Cabdet.

Abraham Oertel (Anvers, 1527-1598) publicà el 1570 el primer atles modern de la història amb el títol de Theatrum Orbis Terrarum. En l’edició de 1584 apareix per primera vegada l’antic regne valencià. La xarxa hidrogràfica del mapa representa els rius valencians, entre els quals destaca el transnacional Vinalopó, però sense escriure el seu nom (Pérez Jiménez, 2023). La capçalera del Vinalopó es troba a la serra de Mariola, al terme municipal de Bocairent, però el flamenc també cartografia un caixer provinent de Castella, el qual travessa l’Insula Valentiae in Castellae regione, és a dir, l’enclavament valencià de Cabdet. Així doncs, es representen dos caixers principals: un provinent de Bocairent, que travessa la vall de Beneixama i rep pel marge dret dos cursos més curts que baixen de les serres de la Solana i de la Vila, desguassant al sud de la llacuna de Villena, mentre que l’altre caixer, provinent de Castella i Cabdet, desguassa als aiguamolls travessant Las Virtudes.

Fig. 4. Detall del riu Vinalopó al Valentiae Regni olim Contestanorum d’Abraham Oertel de 1584. IGN, Servicio de Documentación Geográfica y Biblioteca, Sig. 11-C-65.

Actualment es considera que el riu Vinalopó naix al terme municipal de Bocairent a més de 900 metres d’altura a la vessant occidental de la serra de Mariola, massa orogràfica enquadrada als últims estreps orientals bètics. El botànic Cavanilles (1795-97, II: 161) aporta valuoses descripcions de la muntanya i el riu:

Es Mariola uno de los principales montes del reyno, si solo atendemos á su altura y sus vegetales; pero el primero y sin igual si consideramos las riquezas que proporciona á los pueblos arrojando hácia todas partes rios o copiosas fuentes. A muchas dan origen los demas montes, pero casi siempre en las partes septentrionales; solo Mariola las da por todas y con profusion como por especial privilegio de la naturaleza.

Beramendi, viatger i funcionari de la Reial Hisenda, a partir d’un itinerari que va fer a les darreries del segle XVIII, descriu la serra des del vessant septentrional (Soler Pascual, 1994: 180):

Dominan a Concentaina las sierras de Mariola conocidas en toda Europa por las infinitas yerbas medicinales que producen y en la cima de uno de sus montes hay un castillo de piedra bastante derrotado cerca de una ermita dedicada a San Christóval desde cuyo punto se descubren una porción de lugares en un llano espacioso cultivado con mucho esmero, por donde corre el río Serpis.

Observem en aquests paràgrafs la importància atorgada a la serra per la seua abundància hidrològica i vegetal: «...dilatadas alfombras de salvia, espliego, axedrea y tomillo, en las quales se ven texos, ramnos, cornillos y onónides» (Cavanilles, 1795-97, II: 161). A mitjan segle XVIII, segons els recomptes i apreciacions fetes pels delegats de la Marina Reial, als termes municipals que ocupen i envolten la serra de Mariola hi ha una abundosa massa forestal on destaquen el pins i les alzines. Els boscos tenen múltiples funcions i serveis: la fixació de diòxid de carboni, la producció de biomassa, el manteniment de la diversitat biològica, la protecció davant l’erosió del sòl, la influència sobre el clima, la regulació hídrica de les conques, la prevenció d’inundacions, l’ús ramader extensiu, l’extracció de llenya, el valor cultural i paisatgístic... (Almenar, 2015). La Societat Econòmica d’Amics del País de València premià i publicà el 1801 la Memoria que contiene la indicación de los montes del Reyno de Valencia: clases, calidad, usos y abundancia de l’enginyer militar Joaquín de Lacroix i Vidal, on escriu que (Lacroix, 1801: 25)4

La fecundidad de la tierra depende de los árboles, pues ellos solos conservan la humedad del suelo, multiplican los manantiales, los arroyos, los estanques, los ríos. En fin los repuestos de aguas cuyas evaporaciones favorecen la vejetacion de las plantas, y la salubridad del ayre.

TAULA 1
Recompte dels arbres de diversos municipis de la serra de Mariola a mitjan segle XVIII

Font: Pérez Ferrer (2004: 314).

Pel que fa a la hidrologia, els especials condicionaments i el predomini dels materials calcaris converteixen la serra de Mariola en un immens aljub, en una muntanya captadora d’aigües que brollen per fontanelles i rierols per tots els seus vessants. A la serra de Mariola naixen el rius Vinalopó, el Clariano (afluent de segon ordre del riu Xúquer), el Barxell i el Molinar, que formen a la ciutat d’Alcoi el riu Serpis, el riu Agres, a més de diversos barrancs, torrents i rambles. El viatger Cavanilles (1795-97, II: 163) insisteix sobre aquesta riquesa hidrològica:

Nacen en Mariola, ademas de las citadas fuentes dels Paradéts, del Sirér i del Abre, otras muchísimas abundantes. Por las raíces orientales brotan las de Muro, Alcudieta y Concentayna; por las meridionales las de Alcoy y Onil; por las occidentales las de Biár, Ull de Canáls y Vinalopó, y por las septentrionales las que caen hácia el término de Bocayrént y valle de Agres.

Si de nou llegim les descripcions de l’il·lustrat valencià Cavanilles (1795-97, II: 168), podem conèixer el naixement del riu Vinalopó:

Las aguas que fecundan los campos de Bañeres, y sucesivamente los de Bocayrént, Benijama y Biár, vienen por el río Vinalopó. Este principia en el rincón de Bodí o foya de Bobalár á una hora al poniente de Moncabrer y sigue pobre por barrancos hasta las inmediaciones de la torrecilla de su nombre: allí se aumenta con multitud de fuentes, muchas de ellas copiosas.

Així, segons el mossèn valencià, el naixement del Vinalopó s’inicia als estreps interiors de la serra de Mariola amb un minso cabal. Són diverses fonts jussanes bocairentines les que incorporen aigua contínua al riu. En un plet d’inicis del segle XIX entre les viles de la capçalera, el síndic de Bocairent fa una descripció del riu Vinalopó i dels usos molinars i de reg de les seues aigües. En la seua descripció destaca els brolladors de la serra de Mariola:

En dicho territorio se hallan muchas fuentes de dominio particular de que usan sus dueños segun su exigencia o necesidad como la de Plá, la de Reyner, la Fria, la de la Carrasca, la de Don Francisco, la de Exaro y otras muchas.5

El naturalista valencià assenyala les fonts dels Brulls (15 l/s) i de la Coveta (40-90 l/s) com les aportacions més cabaloses del riu Vinalopó. Però el seu punt de naixement no està gens clar, ja que resulta difícil concretar quina font, brollador o rierol és l’inici del curs fluvial. Això es deu a les xarxes de drenatge del massís de la serra de Mariola, que estan completament desorganitzades a causa de la dissolució càrstica superficial. Després de les aportacions esmentades, prop de Banyeres de Mariola el riu rep les aigües d’Ull de Canals (1-2 l/s), l’Ansari, Benassait, del barranc de Pinarets i, abans d’arribar el riu Vinalopó a la vall de Beneixama, del riu Marjal (10-15 l/s).6 L’escàs pendent longitudinal i la pèrdua de cabal per l’aprofitament agrari fa que el riu diposite al·luvions al sud de la ciutat de Villena, antic territori lacustre. Ponce Herrero i Sánchez Pardo (2023) parlen d’històriques dificultats de drenatge a la vall de Beneixama i al sector de Cabdet amb un seguit d’aiguamolls, tolls, llacunes i saladars que convertien aquest extens espai en una cubeta semitancada. Amb un desnivell del 4 ‰, cap cabal ordinari fluïa pel collector. La construcció al sud de Villena d’un canal artificial als inicis del segle XX donaria continuïtat al riu Vinalopó.

En aquest punt destaca una altra emissió hidrogràfica que incrementa el mòdul del Vinalopó: la font del Chopo, a l’oest de la llacuna de Villena. Aquest cabalós brollador fou intensament explotat per a usos agraris i moliners des de l’Edat Mitjana. Als inicis del segle XVI, després d’un acord de venda de les aigües entre els governs municipals de Villena i Elda, fou construïda la Séquia del Comte per a portar l’aigua fins a les hortes de Saix i Elda, i al mateix temps evitar que les aigües del Xop vessaren a la llacuna. En les primeres dècades del segle XIX es va dessecar aquest important estany, per la qual cosa s’obrí la nova Séquia del Rei, que drena tot el paratge lacustre al riu Vinalopó.

El consum de l’escàs cabal d’aigua a les hortes de Saix, Elda i part del regadiu de Petrer, disminueix l’aigua que circula pel riu, que mínimament és restituïda per les esporàdiques aportacions de rambles i rierols (rambles de la Torre, de Caprala, de Puça, de Salinetes, del Bateig, del Derramador...) o pels sobrants i retorns d’irrigació. La font de la Xaut, al punt més meridional del terme elder, augmenta el cabal aprofitat a Monòver i Novelda, i el riu Tarafa aflueix al curs principal per Asp.

Encaixat i exigu arriba el riu Vinalopó a Elx, on les aportacions torrencials han format la planura al·luvial, constituïda principalment pel con del riu i els glacis que l’envolten. El riu Vinalopó, com il·lustra la metàfora de Vicenç Rosselló (1977: 64), «no té ni cap ni peus», és a dir, igual que és difós el seu naixement per les peculiaritats càrstiques del massís que amaga les aigües, també és incerta la desembocadura, perquè no té actualment cap eixida directa a la mar Mediterrània, desaiguant en l’assarb de Dalt, que comunica el Fondo amb les salines de Santa Pola (antiga albufera elxana). El 1621 Cristóbal Sanz, que arribaria a ser justícia del Consell Particular d’Elx, escrigué Excelencias de la Villa de Elche, on descriu el riu Vinalopó:

Río Secabis de Elche. Este río no ha sido atinado de los extranjeros, pero muy conocido de los naturales, por ser el río que pasa por junto las paredes de Elche, tan grande y espacioso, que viene casi veinte leguas de hacia tramontana al mediodía llamado en común Rambla [...] porque pasado Elche, antes de desembocar en el mar, se esparce por los derramadores de esta villa por más espacio de media legua, y de allí da en la albufera de Elche y desemboca por su Gola en el mar, término asignado por Ptolomeo. Bien es verdad que de ordinario, la agua viva de sus fuentes no corre de la villa de Elche abajo, porque se toma en sus presas toda ella para regar su huerta. Pero en tiempo pasado que venía el agua en abundancia de otros lugares por dicho río, pasaba el agua viva a desembocar en el mar por su raudal como hemos dicho.

2.2. ESTANYS I BASSALS

Els trets morfoestructurals i topogràfics del territori del riu Vinalopó condicionen la xarxa fluvial poc jerarquitzada de la conca, amb moltes àrees endorreiques o de difícil drenatge, que actualment tenen connexions antròpiques de la xarxa o foren dessecades. Marco Molina i Giménez Font (2023) parlen d’una conca fluvial forçada per les circumstàncies, que fins no fa gaire temps geològic es trobava fragmentada i desconnectada. A la bioregió del Vinalopó podem distingir la conca exorreica (1.705 km2), és a dir, el territori de drenatge principal del riu Vinalopó, i el sector endorreic (635 km2), on vessa gran part de les unitats occidentals. D’aquesta manera, trobem a les comarques del Vinalopó planures, muntanyes i vessants, i els seus veïns els estanys i les llacunes que històricament foren imants d’activitat econòmica, al mateix temps que espais de biodiversitat (Box Amorós, 2004; Mataderrona Coll, 1982). Diferencie dos tipus de terrenys aigualosos: primerament, llacunes i tolls continentals, espais endorreics de dificultós desguàs; segonament, albuferes i bassals de la planura i el litoral mediterrani. Així doncs, per les peculiaritats geomorfològiques i topogràfiques de la conca del Vinalopó, són de vital interès les depressions endorreiques, cobejades com a terres de conreu d’alta productivitat, al mateix temps que exposades a les esporàdiques inundacions i a les epidèmies palúdiques. L’aprofitament i dessecació d’aquests ambientalment rics aiguamolls és una constant en la història agrària.

Fig. 5. Àrees endorreiques de la conca del Vinalopó. Elaboració pròpia.

Al curs alt, el riu Marjal, com indica el seu nom de procedència àrab (marîy, és a dir, prat humit, terreny aigualós), és el primer exemple d’àrea pantanosa. Aquest petit col·lector de poc més de 6 km recorre part dels termes de Bocairent i Banyeres de Mariola, confluint amb el Vinalopó abans de l’assut del reg de la vall de Beneixama. En un plet de 1778 entre Bocairent i Banyeres de Mariola pels límits dels termes, una de les parts pretén que el partió siga la séquia comuna del Vinalopó «hasta encontrar las aguas bertientes de la Almarjal, cuia senda es de Bañeras y el Azarbe o acequia lo es de Bocairente».7 El mes de setembre 1815, en un litigi iniciat a la Reial Audiència valenciana entre Bocairent i Banyeres de Mariola contra Biar i la Vall de Beneixama per l’aprofitament de les aigües del riu Vinalopó al curs alt, el procurador biarenc interroga els testimonis sobre la millor qualitat de les hortes de les valls de Biar i Beneixama respecte a les terres regades de Bocairent i Banyeres de Mariola, on argumenta que

quasi todas son marjales y llenas de humedades, por manera que en los años lluviosos están brotando agua por muchas partes y lejos de aprovecharles el riego, se inutiliza por tanta humedad la producción.8

Les terres majalenques, humides i amb una elevada productivitat primària de matèria orgànica, esdevenien bones pastures però, alhora, l’ús agrícola s’hi estenia. En els anys del canvi del segle XVIII al XIX, en una acció generalitzada de rompuda de terres als termes de Bocairent i Banyeres de Mariola, s’estava avançant molt el dessecament de la marjal per mitjà de sénies (Soler Molina i Ferre Puerto, 2003: 193).

La vall de Beneixama era una cubeta de difícil drenatge (Ponce i Sánchez, 2023; Marco i Giménez, 2023). Matarredona Coll (1982: 27) cartografia diversos tolls i estanys a la vall de Beneixama, localitzats al marge dret del riu Vinalopó, que rebien aigua superficial de les torrenteres de la septentrional serra de la Solana i subsuperficial de l’aqüífer de Iecla-Villena-Beneixama. Un antic bassal d’unes 30 hectàrees, actualment dessecat, es localitza al llogaret del Salze (Beneixama). Un segon sector endorreic, d’unes 250 hectàrees, és l’estreta i llarga cubeta formada entre Beneixama i la Canyada, domini històric dels espais hidràulics d’origen musulmà i de les ampliacions feudals a partir de la Séquia Major (González Villaescusa, 1996). Després de pluges torrencials, aquest sector s’entolla pels trets de la topografia. I un tercer paratge moll, un aigüerol d’unes 90 ha es localitzava a les partides del Saleret i la Foia al sud del Camp de Mirra i la Canyada. A mitjan segle XVIII s’obrí la nova séquia de la Foia que circula per una cota de nivell més elevada que la Séquia Major, per la qual cosa s’amplia l’espai irrigat de la Vall de Beneixama. L’any 1820 el procurador de Biar i Beneixama, en un litigi amb Bocairent i Banyeres de Mariola calcula en 2.760 fanecades (229 hectàrees) l’extensió irrigada de la Partida de la Foia i de les Algoleges amb la Séquia de la Foia.9 Aquesta prenia l’aigua a l’assut construït al riu. Així descriu aquesta fàbrica un veí de Biar en un plet obert el 1805 a l’Audiència valenciana sobre les aigües de la Foia:

Desde inmemorial siempre que las Aguas del Riego del Vinalopó no eran necesarias para el riego de las huertas del Valle de Benejama se havian destinado por el asud y Asequia construidos al intento, aquel de canteria y esta de calicanto, en muchos parajes con sus trastalladores y portones de madera con anillas de hierro para regar las viñas de la partida de la Hoya de Biar, observando tanda formal y quando en éstas no se necesitava ha visto el testigo que la dejaron bolver al río.10

Al terme de Villena hi ha tres conques endorreiques o semitancades. La primera depressió és l’Hondo de Carboneras, que és semitancat, perquè està obert pel camí de Saix a Iecla. És una cubeta cap a on circulen col·lectors dels relleus circumdants, com la rambla de la Boquera, i les aigües de la lloma Cabrera i de la




















2.3. ELS COLORS DE L’AIGUA EN UN RÈGIM XÈRIC




2.3.1 Aigua verda: pluja, calor i biomassa

